## Odluka o davanju koncesije na pomorsko dobro u svrhu izgradnje i gospodarskog korištenja obale za prihvat ugljena i sustava rashladne vode, luke posebne namjene - industrijske luke Plomin

### NN 73/1997 (14.7.1997.), Odluka o davanju koncesije na pomorsko dobro u svrhu izgradnje i gospodarskog korištenja obale za prihvat ugljena i sustava rashladne vode, luke posebne namjene - industrijske luke Plomin

# **VLADA REPUBLIKE HRVATSKE**

Na temelju članka 28. stavka 3. Zakona o morskim lukama ("Narodne novine",
broj 108/95) Vlada Republike Hrvatske je na sjednici održanoj 11. srpnja
1997. godine donijela

## **ODLUKU**

### **O DAVANJU KONCESIJE NA POMORSKO DOBRO U SVRHU IZGRADNJE I GOSPODARSKOG KORIŠTENJA OBALE ZA PRIHVAT UGLJENA I SUSTAVA RASHLADNE VODE, LUKE POSEBNE NAMJENE - INDUSTRIJSKE LUKE PLOMIN**

I.

Na temelju javnog prikupljanja ponuda za dodjelu koncesije na izgradnju
i gospodarsko korištenje obale za prihvat ugljena i sustava rashladne vode,
luke posebne namjene - industrijske luke Plomin ("Narodne novine", broj
48/97) i mišljenja Stručnog tijela za ocjenu koncesija osnovanog sukladno
članku 63. stavku 3. Pomorskog zakonika, prihvaća se ponuda Hrvatske elektroprivrede
d.d., Zagreb (u daljnjem tekstu: Ovlaštenik), te daje Ovlašteniku ovlaštenje
za izgradnju i gospodarsko korištenje pomorskog dobra.

Pomorsko dobro - lučko područje koje je predmet ove Odluke obuhvaća:

1. na kopnenom dijelu: k. o. Ripenda k. č. 201/219 i dio 201/263, 201/264,
201/265, 201/267, 201/268, 201/269, 201/273 i 2485/1 ukupne površine 40.500
m˛;

2. na morskom dijelu pripadajući prostor označen na kopiji katastarskog
plana k. o. Ripenda, br. lista 3, ukupne površine 22.200 m˛.

II.

Koncesija se daje u svrhu izgradnje i gospodarskog korištenja obale
za prihvat ugljena i sustava rashladne vode, luke posebne namjene - industrijske
luke Plomin od značaja za Republiku Hrvatsku.

Ovlaštenik se obvezuje da lučko područje - pomorsko dobro koje ovom
Odlukom dobija na gospodarsko korištenje, koristi isključivo za posebne
potrebe Ovlaštenika.

III.

Ovlaštenik je dužan izgraditi i gospodarski koristiti industrijsku luku,
sukladno Zakonu o morskim lukama, drugim zakonima i podzakonskim aktima
iz područja sigurnosti plovidbe, zaštite okoliša, te lokacijskom, građevinskom
i uporabnom dozvolom i to na način koji će osigurati zaštitu okoliša.

IV.

Davatelj koncesije daje na korištenje pomorsko dobro navedeno u točki
I. ove Odluke Ovlašteniku na vremensko razdoblje od 28 godina, računajući
od dana sklapanja Ugovora o koncesiji pomorskog dobra.

V.

Za korištenje pomorskog dobra navedenog u točki I. ove Odluke Ovlaštenik
se obvezuje da će uredno plaćati davatelju koncesije godišnju naknadu.

Godišnja naknada koju Ovlaštenik plaća za korištenje pomorskog dobra
sastoji se iz dva dijela:

1. stalni dio prema metru kvadratnom lučkog područja u iznosu od 1,75
kuna za metar kvadratni kopnenog i morskog dijela zauzetog pomorskog dobra,

2. promjenjivi dio prema pretovarenoj toni tereta godišnje u iznosu
od 1,45 kuna po toni tereta.

Promjenjivi dio naknade uvećava se za postotak rasta prosječne prodajne
cijene 1 kWh na pragu termoelektrane Plomin I i II u prethodnoj godini.

Navedena naknada plaća se na sljedeći način:

- stalni dio naknade plaća se od trenutka zaključivanja Ugovora o koncesiji
i to uvijek za tekuću godinu unaprijed, a za godinu u kojoj je dana koncesija
i za godinu u kojoj koncesija ističe, razmjerno preostalim mjesecima korištenja;

- promjenjivi dio naknade plaća se unatrag i to:

do 30. rujna u tekućoj godini prema prometu u prvom polugodištu;

do 30. travnja za drugo polugodište protekle godine.

VI.

Na temelju ove Odluke ovlašćuje se ministar pomorstva, prometa i veza
da sklopi Ugovor o koncesiji pomorskog dobra iz točke I. ove Odluke, kojim
će se detaljno urediti ovlaštenja Davatelja koncesije, te prava i obveze
Ovlaštenika, posebice u odnosu na zaštitu okoliša, sigurnost plovidbe,
te održavanje i osiguranje luke.

VII.

Ako Ovlaštenik u roku 15 dana od dana donošenja ove Odluke ne potpiše
Ugovor o koncesiji pomorskog dobra, gubi sva prava određena ovom Odlukom.

VIII.

Ova Odluka stupa na snagu danom donošenja, a objavit će se u "Narodnim
novinama".

Klasa: 934-01/97-01/01
Urbroj: 5030115-97-8
Zagreb, 11. srpnja 1997.

Predsjednik
**mr. Zlatko Mateša,** v. r.

Odluka, NN 73/1997-1261